પણ અહીં પાછો એ જ જૂનો પ્રશ્ન જાગે કે ભારતીય સંસ્કૃતિ એટલે શું? કેટલાં વર્ષ, કેટલી સદીઓ પાછળ જઈને નક્કી કરવું કે આ અમારી ભારતીય સંસ્કૃતિ છે. સામાન્ય સમજના આધારે કહી શકાય કે ભારતીય સંસ્કૃતિ આ ભૂમિ ઉપરાંત બહારથી આવેલી અનેક સંસ્કૃતિઓનું મિશ્રણ છે. એમાં હિન્દુ, મુસ્લિમ, ખ્રિસ્તી, પારસી, બધા આવી જાય અને તેમ છતાં દરેકના પોતપોતાના અમુક નિયમ અને પ્રથાઓ છે જે કદાચ બીજા ધર્મ કે સંપ્રદાયને વિચિત્ર લાગે, પોતાની માન્યતાથી વિરુદ્ધ લાગે. તો પછી કોની સંસ્કૃતિને ભારતીય સંસ્કૃતિ કહેવી? અને જો હિન્દુ સંસ્કૃતિને ભારતીય સંસ્કૃતિ ગણીને ગૌરવ લઈએ તો યાદ રાખવું પડે કે એમાં દરેક પ્રકારના લોકો, માન્યતાઓ, પરંપરાઓ, દેવોનો સમાવેશ થયો છે. ભારતીય સંસ્કૃતિ માટે all inclusive જેવો શબ્દ વપરાય છે. બધા અહીં સમાઈ જાય. તો માત્ર હોમોસેક્સ્યુઅલ્સ પર આપણને કેમ ચીડ છે?